Title: ระเบียบผู้ตรวจการแผ่นดินของรัฐสภาว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของผู้ตรวจการแผ่นดินของรัฐสภา (ฉบับที่ 5) พ.ศ. 2550

ระเบียบผู้ตรวจการแผ่นดินของรัฐสภา

ระเบียบผู้ตรวจการแผ่นดินของรัฐสภา
ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทาง
ของผู้ตรวจการแผ่นดินของรัฐสภา
(ฉบับที่ ๕)
พ.ศ.
๒๕๕๐

โดยที่เป็นการสมควรแก้ไขเพิ่มเติมระเบียบผู้ตรวจการแผ่นดินของรัฐสภาว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของผู้ตรวจการแผ่นดินของรัฐสภา
(ฉบับที่ ๔) พ.ศ. ๒๕๔๙ ให้เหมาะสมยิ่งขึ้น

อาศัยอำนาจตามความในมาตรา ๕
แห่งพระราชบัญญัติเงินเดือน
เงินประจำตำแหน่งและประโยชน์ตอบแทนอื่นของประธานศาลรัฐธรรมนูญ
ตุลาการศาลรัฐธรรมนูญ ประธานกรรมการ และกรรมการการเลือกตั้ง
ผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑ ผู้ตรวจการแผ่นดินของรัฐสภาจึงกำหนดระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบผู้ตรวจการแผ่นดินของรัฐสภาว่าด้วยประโยชน์ตอบแทนอื่น
ในส่วนที่เกี่ยวกับค่าใช้จ่ายในการเดินทางของผู้ตรวจการแผ่นดินของรัฐสภา (ฉบับที่
๕) พ.ศ. ๒๕๕๐

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกความในข้อ ๖ แห่งระเบียบผู้ตรวจการแผ่นดินของรัฐสภาว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของผู้ตรวจการแผ่นดินของรัฐสภา
พ.ศ. ๒๕๔๔
ซึ่งแก้ไขเพิ่มเติมโดยระเบียบผู้ตรวจการแผ่นดินของรัฐสภาว่าด้วยประโยชน์ตอบแทนอื่น
ในส่วนที่เกี่ยวกับค่าใช้จ่ายในการเดินทางของผู้ตรวจการแผ่นดินของรัฐสภา (ฉบับที่
๔) พ.ศ. ๒๕๔๙ และให้ใช้ความต่อไปนี้แทน
ข้อ ๖ ค่าใช้จ่ายในการเดินทางภายในประเทศ
ให้เบิกได้ตามรายการและอัตรา ดังนี้
(๑) ค่าเบี้ยเลี้ยงเดินทาง เหมาจ่ายวันละ ๔๐๐ บาท
การนับเวลาเดินทางไปปฏิบัติงานเพื่อคำนวณค่าเบี้ยเลี้ยงเดินทางในประเทศ
ให้นับตั้งแต่เวลาออกจากสถานที่อยู่หรือสถานที่ปฏิบัติงานตามปกติจนกลับถึงสถานที่อยู่หรือสถานที่ปฏิบัติงานตามปกติ
แล้วแต่กรณี
เวลาเดินทางไปปฏิบัติงานในกรณีที่มีการพักแรม
ให้นับยี่สิบสี่ชั่วโมงเป็นหนึ่งวันถ้าไม่ถึงยี่สิบสี่ชั่วโมงหรือเกินยี่สิบสี่ชั่วโมง
และส่วนที่ไม่ถึงหรือเกินยี่สิบสี่ชั่วโมงนั้นนับได้เกินสิบสองชั่วโมงให้ถือเป็นหนึ่งวัน
เวลาเดินทางไปปฏิบัติงานในกรณีที่มิได้มีการพักแรม
หากนับได้ไม่ถึงยี่สิบสี่ชั่วโมงและส่วนที่ไม่ถึงนั้นนับได้เกินสิบสองชั่วโมง
ให้ถือเป็นหนึ่งวัน หากนับได้ไม่เกินสิบสองชั่วโมงแต่เกินหกชั่วโมงขึ้นไป
ให้ถือเป็นครึ่งวัน
(๒) ค่าเช่าที่พัก
ให้เบิกได้เท่าที่จ่ายจริงตามความจำเป็นและเหมาะสม
(๓) ค่าพาหนะ รวมถึงค่าเช่ายานพาหนะ ค่าเชื้อเพลิง
ค่าระวางบรรทุก ค่าจ้างคนแบกหามและอื่นๆ ทำนองเดียวกัน ให้เบิกได้เท่าที่จ่ายจริง
ในกรณีใช้ยานพาหนะส่วนตัวในการเดินทางให้เบิกเงินชดเชยค่าเชื้อเพลิงได้อัตรากิโลเมตรละ
๔ บาท
(๔) ค่าประกันชีวิตระหว่างเดินทางไปปฏิบัติงาน
ให้เบิกได้เท่าที่จ่ายจริงตามความจำเป็นและเหมาะสม
(๕) ค่ารับรอง
ให้เบิกได้เท่าที่จ่ายจริงตามความจำเป็นและเหมาะสม โดยมีหลักฐานการจ่ายเงิน
(๖) ค่าใช้จ่ายอื่นที่จำเป็นเนื่องในการเดินทาง
ให้เบิกได้เท่าที่จ่ายจริง

ประกาศ
ณ วันที่ ๒๘ มีนาคม พ.ศ. ๒๕๕๐
พูลทรัพย์
ปิยะอนันต์
ผู้ตรวจการแผ่นดินของรัฐสภา

โสรศ/ผู้จัดทำ
๔
พฤษภาคม ๒๕๕๐

[๑] ราชกิจจานุเบกษา
เล่ม ๑๒๔/ตอนที่ ๒๑ ก/หน้า ๑๐/๒๓ เมษายน ๒๕๕๐